
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Azerbaidžanista,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	toteaa, että poliittisten vankien määrä Azerbaidžanissa on noussut vuoden 2025 alun jälkeen nopeasti lähes 400:an ja pidätykset ovat olleet mielivaltaisia ja perustuneet poliittisin perustein nostettuihin syytteisiin; toteaa, että pidätettyjen joukossa on kansalaisaktivisteja, oppositiojohtajia, toimittajia, tutkijoita ja ihmisoikeuksien puolustajia;
B.	toteaa, että tutkija Igbal Abilov, joka kuuluu etniseen vähemmistöön, tališeihin, ja on ”Talysh National Academy News” -julkaisun päätoimittaja, ja Bahruz Samadov, prahalaisen Kaarlen yliopiston tohtoriopiskelija, tuomittiin molemmat vankeuteen maanpetoksesta, Abilov 18:ksi ja Samadov 15 vuodeksi;
C.	toteaa, että tutkijoiden oikeudenkäynnit järjestettiin suljetuin ovin, mikä rikkoo kansainvälisiä oikeudenmukaisen oikeudenkäynnin normeja ja syyttömyysolettamaa; panee merkille, että väitetty näyttö perustui pelkästään yhteydenpitoon ja keskusteluihin armenialaistutkijoiden kanssa; toteaa, että molempien tutkijoiden terveydentila on heikentynyt vankeuden aikana;
D.	toteaa, että nämä tapaukset noudattavat samaa epäoikeudenmukaista ja mielivaltaista kaavaa kuin kahden muun yliopistomaailman edustajan, Gubad Ibadoghlun ja Fazil Gasimovin, kohdalla;
E.	toteaa, että merkittävä oppositiojohtaja Ali Karimli pidätettiin 1. joulukuuta 2025 väitettyjen vallankaappaussyytteiden perusteella osana Azerbaidžanissa käynnissä olevaa autoritaaristen käytäntöjen vahvistamista;
1.	tuomitsee jyrkästi Bahruz Samadovin ja Igbal Abilovin pidätykset, kanteet ja tuomiot, jotka perustuvat poliittisesti värittyneisiin syytteisiin;
2.	kehottaa Azerbaidžania vapauttamaan poliittiset vangit, erityisesti Samadovin, Abilovin ja Ibadoghlun, välittömästi ja ehdoitta, takaamaan oikeudenmukaiset oikeudenkäynnit ja käsittelyt ja lopettamaan sorron, joka kohdistuu journalisteihin, aktivisteihin, tutkijoihin, opposition edustajiin, ihmisoikeuksien puolustajiin ja muihin laittomasti pidätettyihin henkilöihin, myös maanpaossa oleviin;
3.	tuomitsee erittäin jyrkästi Ali Karimlin pidätyksen ja vaatii vapauttamaan hänet välittömästi;
4.	on erityisen huolissaan siitä, että kansallista turvallisuutta koskevia säännöksiä käytetään väärin oikeudellisen häirinnän ja pelottelun välineinä sekä sananvapauden, rauhantyön ja julkisten mielipiteenilmaisujen kriminalisointiin; ilmaisee lisäksi syvän huolensa akateemisten vapauksien ja kulttuuristen oikeuksien käynnissä olevasta rapautumisesta Azerbaidžanissa;
5.	kehottaa Azerbaidžania kunnioittamaan kansainvälisiä ihmisoikeusvelvoitteita ja ‑normeja, myös sananvapauteen ja akateemiseen vapauteen liittyen, ja mukauttamaan lainsäädäntönsä niihin;
6.	kehottaa tarkastelemaan, mitkä EU:n maailmanlaajuisen ihmisoikeuspakotejärjestelmän toimenpiteistä sopisivat sovellettavaksi asiassa vastuullisiin viranhaltijoihin;
7.	pyytää EU:n edustustoa Bakussa seuraamaan edellä mainittuja tapauksia sekä ihmisoikeuksista vastaavaa Euroopan unionin erityisedustajaa järjestämään tapaamiset vangittujen tutkijoiden kanssa;
8.	kehottaa EU:ta osoittamaan jatkossakin tukensa ihmisoikeuksille ja demokraattiselle hallintotavalle Azerbaidžanissa, mukaan lukien tuen lisääminen kansalaisyhteiskunnalle ja sen varmistaminen, että diplomaattinen toiminta on yhdenmukaista EU:n ydinarvojen kanssa;
9.	korostaa, että edistymiseen mahdollisessa tulevassa kumppanuussopimuksessa olisi vaadittava konkreettisia osoituksia edistysaskelista ihmisoikeuksien, oikeusvaltion ja EU:n arvojen ja periaatteiden kunnioittamisen saralla, mukaan lukien poliittisten vankien vapauttaminen ja rajoittavan lainsäädännön kumoaminen parlamentin aiempien päätöslauselmien mukaisesti;
10.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle ja jäsenvaltioille sekä Azerbaidžanin presidentille, hallitukselle ja parlamentille.

